RO Jurnalul Oficial al Uniunii Europene L 251/31

DECIZIA COMISIEI

din 23 septembrie 2009

privind neincluderea substanței clortal-dimetil în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță

[notificată cu numărul C(2009) 6431]

(Text cu relevanță pentru SEE)

(2009/715/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, în decurs de 12 ani de la data notificării directivei respective, introducerea pe piață a produselor de protecție a plantelor conținând substanțe active care nu sunt incluse în anexa I la directiva respectivă și care se află deja pe piață la doi ani de la data notificării, timp în care se efectuează o examinare eșalonată a acestor substanțe în cadrul unui program de lucru.

(2) Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a celei de a treia etape a programului de lucru menționat la articolul 8 alineatul (2) din Directiva 91/414/CEE și conțin o listă de substanțe active care urmează a fi evaluate, în vederea posibilei lor includeri în anexa I la Directiva 91/414/CEE. Lista respectivă include substanța clortal-dimetil.

(3) Efectele substanței clortal-dimetil asupra sănătății umane și asupra mediului au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 1490/2002 pentru o serie de utilizări propuse de notificator. În plus, regulamentele menționate anterior desemnează statele membre raportoare care trebuie să înainteze Autorității Europene pentru Siguranța Alimentară (EFSA) rapoartele de evaluare și recomandările relevante, în conformitate cu articolul 10 alineatul (1) din Regulamentul (CE) nr. 1490/2002. Pentru clortal-dimetil, statul membru raportor a fost Grecia și toate informațiile relevante au fost prezentate la 31 octombrie 2006. Un addendum a fost prezentat la 3 aprilie 2008.

(4) Raportul de evaluare a făcut obiectul unei examinări inter pares de către statele membre și EFSA. În conformitate cu articolul 11c din Regulamentul (CE) nr. 1490/2002, examinarea inter pares s-a concentrat asupra următoarelor aspecte: toxicitate, relevanța metabolitului MPA și riscul infiltrării sale în apele subterane. EFSA a prezentat raportul Comisiei la 4 septembrie 2008, apoi acesta a fost prezentat din nou la 26 noiembrie 2008, sub forma concluziei EFSA referitoare la examinarea inter pares a evaluării riscului de pesticid în cazul substanței active clortal-dimetil (4). Raportul a fost examinat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 12 iunie 2009 sub forma unui raport de examinare al Comisiei cu privire la clortal-dimetil.

(5) În cursul evaluării acestei substanțe active s-a constatat că metabolitul său MPA se infiltrează în apele subterane. Pe baza informațiilor disponibile, nu se poate concluziona că ar fi de așteptat ca produsele de protecție a plantelor care conțin substanța activă respectivă să îndeplinească condițiile prevăzute la articolul 5 alineatul (1) din Directiva 91/414/CEE, în special în ceea ce privește importanța toxicologică a metabolitului respectiv.

(6) Comisia a invitat notificatorul să-și prezinte observațiile cu privire la rezultatele examinării inter pares și la intenția sa de a susține sau nu în continuare includerea substanței respective în anexă. Notificatorul și-a prezentat observațiile, acestea fiind examinate cu atenție. Cu toate acestea, în ciuda argumentelor invocate de notificator, aspectele problematice identificate nu au putut fi eliminate, iar evaluările efectuate pe baza informațiilor furnizate și examinate în cursul întâlnirilor experților EFSA nu au demonstrat că, în condițiile de utilizare propuse, produsele de protecție a plantelor care conțin clortal-dimetil ar îndeplini în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(7) În consecință, substanța clortal-dimetil nu ar trebui inclusă în anexa I la Directiva 91/414/CEE.

(8) Ar trebui luate măsuri pentru a se asigura faptul că autorizațiile acordate pentru produsele de protecție a plantelor care conțin clortal-dimetil sunt retrase într-o perioadă determinată și nu sunt reînnoite și că nu se mai acordă autorizații noi pentru produse de acest tip.

(9) Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin clortal-dimetil nu ar trebui să depășească 12 luni, pentru a limita utilizarea stocurilor existente la o singură perioadă de vegetație suplimentară, ceea ce garantează faptul că produsele de protecție a plantelor care conțin clortal-dimetil rămân disponibile agricultorilor pentru o perioadă de 18 luni de la adoptarea prezentei decizii.

(10) Prezenta decizie nu exclude prezentarea unei cereri pentru clortal-dimetil, în conformitate cu dispozițiile articolului 6 alineatul (2) din Directiva 91/414/CEE, cu normele de aplicare prevăzute în Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5), în vederea unei posibile includeri în anexa I la directiva menționată anterior.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Clortal-dimetil nu se include ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produsele de protecție a plantelor care conțin clortal-dimetil sunt retrase până la 23 martie 2010;

(b) de la data publicării prezentei decizii, nu se acordă și nu se reînnoiește nicio autorizație pentru produsele de protecție a plantelor care conțin clortal-dimetil.

Articolul 3

Orice perioadă de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE este cât mai scurtă posibil și expiră cel târziu la 23 martie 2011.

Articolul 4

Prezenta decizie se adresează statelor membre.

Adoptată la Bruxelles, 23 septembrie 2009. Pentru Comisie Androulla VASSILIOU Membru al Comisiei

(1) JO L 230, 19.8.1991, p. 1.

(2) JO L 55, 29.2.2000, p. 25.

(3) JO L 224, 21.8.2002, p. 23.

(4) Raport științific EFSA (2008) 156. Conclusion regarding the focused peer review of the pesticide risk assessment of the active substance chlorthal-dimethyl (Concluzie privind examinarea inter pares a evaluării riscului de pesticid pentru substanța activă clortal-dimetil) – finalizat la 4 septembrie 2008 și prezentat din nou la 26 noiembrie 2008.

(5) JO L 15, 18.1.2008, p. 5.